Ma van sewe verwelkom vyflingArgieffoto (Foto: esudroff/Pixabay) Die Pools-Britse ouers van sewe het vyf nuwe babas verwelkom – net betyds vir Valentynsdag. Die ma het Dinsdag gesê sy voel “beter as wat mens sou dink” ná die seldsame swangerskap. Dominika Clarke, reeds ŉ ma van sewe kinders wat strek van 10 maande tot 12 jaar, het Sondag geboorte geskenk aan die vyfling by ŉ hospitaal in Krakow, Pole. “Ons wou graag ŉ agtste kind gehad het, maar toe is daar baie meer!” het sy en haar Britse man Vince aan verslaggewers by die hospitaal gesê. Die babas is op 29 weke deur middel van ŉ keisersnee gebore. Hulle benodig nog asemhalingsondersteuning. “Ons sien uit na die vreugdevolle oomblik wanneer hulle ontslaan mag word,” sê Ryszard Lauterbach, hoof van neonatologie. Die kinders, drie meisies en twee seuns, se name is Arianna Daisy, Charles Patrick, Elizabeth May, Evangeline Rose en Henry James. Clarke het die swangerskap ŉ “wonderwerk” genoem, omdat die hospitaal gesê het die kanse op ŉ vyfling is een uit 52 miljoen. “As ŉ wiskundige hou ek van hierdie tipe statistiek,” het Clarke gesê. “Ons het ŉ groter kans gehad om die lotery te wen as om dié skare te hê!”